বাংলাদেশর জাতীয় ফিরালহান তেনুৱা আয়তক্ষেত্রর হমবুকগত রাঙা বৃত্তগ। তেনুৱা রঙএহানে বাংলাদেশর তেনুৱা প্রকৃতি বারো তারুণ্যের চিনৎহান, বৃত্তগর রাঙা রঙহান নিকুলে আহের রাঙা বেলীগ বুঝার, ৱাইসাঙনির লালফামে আত্মোৎসর্গকরেকুরার রকতর চিনৎহান। মারি ১৯৭১-এ বাংলাদেশর ৱাইসাঙনির লালফামে যে ফিরালহান ব্যবহার করানি অসিল অহানর গজে ঠালগ দিয়া এরে ফিরাল এহান লেপকরানি অসিল, ঔ ক্ষেন্তামে বৃত্তগত বাংলাদেশর মানচিত্র আসিল, পিসেদে ফিরালহান হঙকরানিহান সুজা অক বুলিয়া মানচিত্রগ বেলানি অসিল। বাংলাদেশর জাতীয় ফিরাল এহান জাপানর জাতীয় ফিরালহার লগে মান্না অসে, হুদ্দা ফারাকহান ইলতাই বাংলাদেশর তেনুৱার জাগাত জাপানীয়ে দলা ব্যবহার করতারা। রাঙা বৃত্তগ বারাআহানে খানি থেলিয়া থনা অর যাতে ফুরদানির সময় রাঙা বৃত্তগ হমবুকগত দেখানির কাজে।